
B7‑0200/2012

Ψήφισμα του Ευρωπαϊκού Κοινοβουλίου σχετικά με την αίτηση για έκδοση γνώμης του Ευρωπαϊκού Δικαστηρίου όσον αφορά τη συμβατότητα με τις Συνθήκες της συμφωνίας ΗΠΑ - ΕΕ για τη χρήση και τη διαβίβαση των φακέλων επιβατών (φάκελοι PNR) στο Υπουργείο Εσωτερικής Ασφάλειας των ΗΠΑ

(2012/2615(RSP))

Το Ευρωπαϊκό Κοινοβούλιο,

–
έχοντας υπόψη το άρθρο 218 της Συνθήκης για τη Λειτουργία της Ευρωπαϊκής Ένωσης (ΣΛΕΕ) και ιδίως τις παραγράφους 6 και 11 αυτής,

–
έχοντας υπόψη την πρόταση απόφασης του Συμβουλίου που αφορά τη σύναψη της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Ένωσης για τη χρήση και τη διαβίβαση των φακέλων ονομάτων επιβατών στο Υπουργείο Εσωτερικής Ασφάλειας των Ηνωμένων Πολιτειών
,

–
έχοντας υπόψη τη συμφωνία μεταξύ των Ηνωμένων Πολιτειών της Αμερικής και της Ευρωπαϊκής Ένωσης για τη χρήση και τη διαβίβαση των φακέλων ονομάτων επιβατών στο Υπουργείο Εσωτερικής Ασφάλειας των Ηνωμένων Πολιτειών, που επισυνάπτεται στο προαναφερόμενο σχέδιο απόφασης του Συμβουλίου
,

–
έχοντας υπόψη την ανακοίνωση της Επιτροπής σχετικά με τη γενική προσέγγιση για τις διαβιβάσεις δεδομένων από τις καταστάσεις με τα ονόματα των επιβατών (PNR) σε τρίτες χώρες (COM(2010)0492),

–
έχοντας υπόψη τα ψηφίσματά του της 14ης Φεβρουαρίου 2007 για την Παγκόσμια Εταιρεία Διατραπεζικών Χρηματοπιστωτικών Τηλεπικοινωνιών (SWIFT), τη συμφωνία PNR και τον διατλαντικό διάλογο επί των θεμάτων αυτών
, της 22ας Οκτωβρίου 2008 σχετικά με την αξιολόγηση της συμφωνίας Αυστραλίας - ΕΕ για τις καταστάσεις με τα ονόματα των επιβατών (PNR)
, της 5ης Μαΐου 2010 για την έναρξη της συμφωνίας για καταστάσεις με τα ονόματα των επιβατών (PNR) με τις ΗΠΑ, την Αυστραλία και τον Καναδά
, και της 11ης Νοεμβρίου 2010 για τη γενική προσέγγιση στις διαβιβάσεις δεδομένων από τις καταστάσεις με τα ονόματα των επιβατών σε τρίτες χώρες
,

–
έχοντας υπόψη τις γνωμοδοτήσεις του Ευρωπαίου Επόπτη Προστασίας των Δεδομένων της 19ης Οκτωβρίου 2010 σχετικά με την ανακοίνωση της Επιτροπής για τη συνολική προσέγγιση για τις διαβιβάσεις δεδομένων από τις καταστάσεις με τα ονόματα των επιβατών (PNR) σε τρίτες χώρες
 και τις 9ης Δεκεμβρίου 2011 για την πρόταση απόφασης του Συμβουλίου για τη σύναψη συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Ένωσης για τη χρήση και διαβίβαση δεδομένων από τις καταστάσεις με τα ονόματα των επιβατών στο Υπουργείο Εσωτερικής Ασφάλειας των Ηνωμένων Πολιτειών
,

–
έχοντας υπόψη τη γνώμη 7/2010 της ομάδας εργασίας του άρθρου 29 για την προστασία των δεδομένων, η οποία εγκρίθηκε στις 12 Νοεμβρίου 2010 και αφορά την ανακοίνωση της Ευρωπαϊκής Επιτροπής για τη συνολική προσέγγιση για τις διαβιβάσεις δεδομένων από τις καταστάσεις με τα ονόματα των επιβατών (PNR) σε τρίτες χώρες, και την επιστολή της 6ης Ιανουαρίου 2010 σχετικά με τη συμφωνία ΕΕ - ΗΠΑ σχετικά με τη χρήση και διαβίβαση δεδομένων από τις καταστάσεις με τα ονόματα των επιβατών στο Υπουργείο Εσωτερικής Ασφάλειας των ΗΠΑ,

–
έχοντας υπόψη το άρθρο 16 της ΣΛΕΕ και τα άρθρα 7 και 8 του Χάρτη των Θεμελιωδών Δικαιωμάτων της Ευρωπαϊκής Ένωσης,

–
έχοντας υπόψη τη σύσταση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων και τη γνωμοδότηση της Επιτροπής Εξωτερικών Υποθέσεων (A7-0099/2012),

–
έχοντας υπόψη το άρθρο 90, παράγραφος 6, του Κανονισμού του,

Α.
λαμβάνοντας υπόψη ότι, με την απόφαση του Συμβουλίου 2004/496/ΕΚ της 17ης Μαΐου 2004 για τη σύναψη συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής σχετικά με την επεξεργασία και τη διαβίβαση των καταστάσεων με τα ονόματα των επιβατών από τους αερομεταφορείς προς το Υπουργείο Εσωτερικής Ασφάλειας, Υπηρεσία Τελωνείων και Προστασίας των Συνόρων των Ηνωμένων Πολιτειών
, δημιουργήθηκε ευρωπαϊκό νομικό πλαίσιο που επιτρέπει τη διαβίβαση, από τους αερομεταφορείς, δεδομένων από τις καταστάσεις με τα ονόματα των επιβατών (PNR) (εφεξής «η Συμφωνία»)·

Β.
λαμβάνοντας υπόψη ότι, με την απόφασή του στις κοινές υποθέσεις C-317/04 και C-318/04 της 30ής Μαΐου 2006, το Ευρωπαϊκό Δικαστήριο ακύρωσε την εν λόγω απόφαση του Συμβουλίου λόγω έλλειψης κατάλληλης νομικής βάσης· 

Γ.
λαμβάνοντας υπόψη ότι, μετά την έναρξη ισχύος της Συνθήκης της Λισαβόνας, την 1η Δεκεμβρίου 2009, η σύναψη νέων συμφωνιών PNR προϋποθέτει τη συγκατάθεση του Ευρωπαϊκού Κοινοβουλίου, πριν από την τελική τους έγκριση από το Συμβούλιο·

Δ.
λαμβάνοντας υπόψη ότι η Επιτροπή μονογράφησε νέα συμφωνία και στις 23 Νοεμβρίου 2011 απέστειλε σύσταση προς το Συμβούλιο να προχωρήσει στη σύναψη της συμφωνίας, την οποία το Συμβούλιο εν συνεχεία υπέγραψε στις 14 Δεκεμβρίου 2012· λαμβάνοντας υπόψη ότι, την ίδια ημέρα, το Κοινοβούλιο παρέλαβε από το Συμβούλιο την αίτηση συγκατάθεσης·

E.
λαμβάνοντας υπόψη ότι ο σαφής σκοπός της Συμφωνίας, όπως αναφέρεται στο άρθρο 1, είναι να θεσπιστούν όροι, σύμφωνα με τους οποίους θα υπάρχει δυνατότητα διαβίβασης, χρήσης και προστασίας δεδομένων PNR·

1.
υποστηρίζει ότι υπάρχει ασάφεια δικαίου όσον αφορά το κατά πόσον το σχέδιο συμφωνίας συμμορφώνεται με την ενωσιακή νομοθεσία περί προστασίας των δεδομένων και, ως εκ τούτου, κατά πόσον είναι, σε σχέση με αυτό, συμβατό με τις Συνθήκες· επιπλέον, διατυπώνει ερωτηματικά όσον αφορά την επιλογή της νομικής βάσης, δηλαδή τα άρθρα 82(1)(δ) και 87(2)(α) της ΣΛΕΕ (αστυνομική και δικαστική συνεργασία), και όχι το άρθρο 16 της ΣΛΕΕ (προστασία των δεδομένων)·

2.
αποφασίζει να ζητήσει τη γνώμη του Δικαστηρίου σχετικά με τη συμβατότητα της Συμφωνίας με τις Συνθήκες·

3.
αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή προς ενημέρωση και να λάβει τα αναγκαία μέτρα για την παραλαβή σχετικής γνώμης από το Δικαστήριο.

� 17433/2011.


� 17434/2011.


� ΕΕ C 287 Ε της 29.11.07, σ. 349.


� ΕΕ C 15 Ε της 21.1.2010, σ. 46.


� ΕΕ C 81 Ε της 15.03.11, σ. 70.


� ΕΕ C 74 Ε της 13.03.12, σ. 8.


� ΕΕ C 357 της  30.12.2010, σ. 7.


� ΕΕ C 35 της  09.02.12, σ. 16.


� ΕΕ C 183 της 20.05.04, σ. 83.

